b'\n_START_ARTICLE_\nMirbahi\n_START_PARAGRAPH_\nFon Mirbahi (v\xc4\x81cu: von Mirbach) ir v\xc4\x81cbaltie\xc5\xa1u dzimta, kas 16. gadsimt\xc4\x81 iece\xc4\xbcoja Kurzem\xc4\x93 un k\xc4\xbcuva par lieliem zemes \xc4\xabpa\xc5\xa1niekiem Piltenes apgabal\xc4\x81 un Kurzemes un Zemgales hercogist\xc4\x93, v\xc4\x93l\xc4\x81k Kurzemes guber\xc5\x86\xc4\x81. _NEWLINE_Krievijas imp\xc4\x93rijas vald\xc4\xabba 1862. gad\xc4\x81 atzina Kurzemes fon Mirbahu dzimtas ties\xc4\xabbas lietot mantojamu baronu titulu.\n_START_SECTION_\nV\xc4\x93sture\n_START_PARAGRAPH_\nMirbahu dzimtas pirms\xc4\x81kumi Reinzem\xc4\x93 izsekojami l\xc4\xabdz 13. gadsimtam, kad piemin\xc4\x93ts bru\xc5\x86inieks Teoderiks no Merbahas (lat\xc4\xab\xc5\x86u: Theodoricus miles de Merbach). 15. gadsimt\xc4\x81 dzimtai pieder\xc4\x93ja Neiblankheimas (Burg Neublankenheim) un Arlofas (Burg Arloff) pilis. _NEWLINE_P\xc4\x93c Reinzemes pievieno\xc5\xa1anas Pr\xc5\xabsijas karalistei t\xc4\x81s karalis Fr\xc4\xabdrihs Vilhelms IV Johanu Vilhelmu Mirbahu no Harfas (von Mirbach zu Harff) iec\xc4\x93la gr\xc4\x81fu k\xc4\x81rt\xc4\x81. Vi\xc5\x86a p\xc4\x93ctecis Vilhelms fon Mirbahs (1871\xe2\x80\x941918) bija V\xc4\x81cijas imp\xc4\x93rijas diplom\xc4\x81ts, pirmais s\xc5\xabtnis Krievijas PFSR.\n_START_SECTION_\nKurzemes Mirbahi\n_START_PARAGRAPH_\nKurzemes Mirbahu dzimtas ciltst\xc4\x93vs bija Emerihs no Mirbahas (Emmerich I. von Mirbach, miris 1597), kas p\xc4\x93c Livonijas orde\xc5\x86a sabrukuma 1564. gad\xc4\x81 piemin\xc4\x93ts k\xc4\x81 Kandavas pilskungs. 1579. gada 4. novembr\xc4\xab vi\xc5\x86\xc5\xa1 no naudas gr\xc5\xabt\xc4\xabb\xc4\x81s nok\xc4\xbcuvu\xc5\xa1\xc4\x81 kara\xc4\xbca Magnusa ieg\xc4\x81d\xc4\x81j\xc4\x81s ap 35 t\xc5\xabksto\xc5\xa1us ha lielo Puzes mui\xc5\xbeu (Gut Pussen), kas k\xc4\xbcuva par Mirbahu dzimtas \xc4\xabpa\xc5\xa1umu. _NEWLINE_1620. gada 17. oktobr\xc4\xab Mirbahu dzimtu ierakst\xc4\xabja Kurzemes bru\xc5\x86niec\xc4\xabbas matrikul\xc4\x81. Mirbahi akt\xc4\xabvi piedal\xc4\xabj\xc4\x81s Kurzemes hercogistes politiskaj\xc4\x81s noris\xc4\x93s._NEWLINE_Fr\xc4\xabdrihs Gothards fon Mirbahs no Kurzemes p\xc4\x81rc\xc4\x93l\xc4\x81s uz Boh\xc4\x93miju, kur ieg\xc4\x81d\xc4\x81j\xc4\x81s Kosmanosas mui\xc5\xbeu (\xc4\x8dehu: Kosmonosy), 1791. gad\xc4\x81 Sv\xc4\x93t\xc4\x81s Romas imp\xc4\x93rijas \xc4\xb7eizars Leopolds II vi\xc5\x86am pie\xc4\xb7\xc4\xabra gr\xc4\x81fa titulu._NEWLINE_P\xc4\x93c Kurzemes hercogistes pievieno\xc5\xa1anas Krievijas imp\xc4\x93rijai vair\xc4\x81ki Mirbahu dzimtas p\xc4\x81rst\xc4\x81vji k\xc4\xbcuva par Krievijas armijas \xc4\xa3ener\xc4\x81\xc4\xbciem.'